b'\n_START_ARTICLE_\nKajakk\n_START_PARAGRAPH_\nKajakk (av kal qajaq) er en liten, smal b\xc3\xa5t med dekk og spisse stevner som padles med en dobbel padle\xc3\xa5re. Padleren sitter i en \xc3\xa5pning i dekket, kalt en sittebr\xc3\xb8nn, og har gjerne et spruttrekk (et s\xc3\xa5kalt akuilisaq) som dekker til resten av br\xc3\xb8nn\xc3\xa5pningen, for \xc3\xa5 hindre at vann kommer inn i b\xc3\xa5ten. Kajakken var opprinnelig en eskimoisk fangsb\xc3\xa5t, og stammer som s\xc3\xa5dan fra de arktiske str\xc3\xb8kene i Nord-Amerika og p\xc3\xa5 Gr\xc3\xb8nland.\n_START_SECTION_\nEtymologi\n_START_PARAGRAPH_\nDen gr\xc3\xb8nlandsk benevnelsen qajaq betyr mannsb\xc3\xa5t eller jegerb\xc3\xa5t. Tilsvarende hadde man en kvinneb\xc3\xa5t, kalt umiaq. En qajaq er en havkajakk laget med skjelett av tre eller hvalbein og trukket med selskinn, seilduk eller annen egnet duk. Kajakker av annen form eller annet byggemateriale kalles p\xc3\xa5 gr\xc3\xb8nlandsk qajariaq, som betyr"\xc2\xabnoe som ligner p\xc3\xa5 en qajaq\xc2\xbb. Baidarka (eller Aleutisk Iqyax) er en lignende b\xc3\xa5t for 1 \xe2\x80\x93 3 personer som stammer fra Aleutene i Alaska og prim\xc3\xa6rt ble brukt til transport. I dag brukes kajakk som samlebetegnelse p\xc3\xa5 alle disse b\xc3\xa5ttypene, herunder ogs\xc3\xa5 om lignende fart\xc3\xb8yer som padles med en dobbel padle\xc3\xa5re.'